กู้บ้าน
โดย...ชัตน์วรี (shewarat@hotmail.com)
24 มี.ค. 2559

โดย...ชัตน์วรี ([email protected])
เป็นโอกาสทองสำหรับคนคิดจะมีบ้าน โดยเฉพาะบ้านหลังแรก รัฐบาลจัดโครงการบ้านประชารัฐดอกเบี้ยถูก 4% 
กู้บ้านไม่ใช่เรื่องเล่นๆ อย่าใจร้อน! ไม่ใช่เห็นมาตรการดอกเบี้ยถูกแล้วกระโจนใส่ โดยไม่คำนึงถึงภาระการผ่อนระยะยาว หรือความสามารถการผ่อนที่แท้จริง เดี๋ยวจะซ้ำรอย “รถคันแรก”
การกู้ซื้อบ้านทั้งทีเป็นเรื่องสำคัญทั้งชีวิต เพราะต้องผ่อน 20-30 ปี อันดับแรกเมื่อได้บ้านที่ถูกใจแล้ว ใครมีสิทธิบ้านประชารัฐก็สบายใจไปเปลาะว่าได้ “ดอกเบี้ยถูก”
แต่คนที่ “ไม่มีสิทธิ” คิดจะกู้ซื้อบ้าน ต้องศึกษาเงื่อนไขและดอกเบี้ยแต่ละธนาคารให้รอบคอบด้วย ไม่ใช่ตาโตกับดอกเบี้ย 0% หรือดอกเบี้ยปีแรกๆ ถูกๆ แต่ปีหลังๆ ดอกเบี้ยสูง แถมยังมีเงื่อนไขให้ซื้อพ่วงประกันอีกเพียบ
ก่อนตัดสินใจ “กู้บ้าน” ต้องดูความสามารถการผ่อน   อย่าคิดว่าผ่อนน้อยๆ นานๆ จะดี เพราะยิ่งผ่อนน้อยๆ ยิ่งทำให้เสียดอกเบี้ยมาก  แต่ก็มีเคล็ดลับการผ่อนบ้านให้หมดเร็วๆ คือ ผ่อนชำระเพิ่มเป็นจำนวนเท่าๆ กันในแต่ละเดือน หรือผ่อนชำระเพิ่มอีก 1 เดือน จะทำให้หนี้หมดเร็วขึ้นประมาณ 7 ปี และลดภาระดอกเบี้ยได้ด้วย